Felipe Massa

Enne Vormel 1

Massa alustas kardisõiduga 8-aastaselt. Ta sõitis riiklikel ja rahvusvahelistel meistrivõistlustel, kuni 1998 liitus Vormel Chevrolet' sarjaga. Ta lõpetas Brasiilia meistrivõistlused viienda kohaga, kuid järgmisel aastal võitis juba kolm sõitu kümnest ja tuli Brasiilia meistriks.
2000. aastal sõitis ta Vormel Renault' sarjas nii Itaalia kui ka Euroopa lahtistel meistrivõistlustel ja võitis mõlemad. Itaalia meistrivõistlustel võitis ta kaheksast etapist neli kvalifikatsiooni ja neli etappi, Euroopa meistrivõistlustel üheksast etapist kolm.
2001. aastal sõitis ta Euroopa turismiautode meistrivõistlustel neli etappi ja kogus 71 punkti, millega saavutas kõigest 23. koha. Samal aastal sõitis ta Vormel 3000 sarjas, mille ta ülekaalukalt võitis: 10 etapilt kogus ta kuus etapivõitu, kuus kvalifikatsioonivõitu ja viis kiireimat ringi. Massa kogus 60 punkti, teine koht anti välja 32 punktiga. Tema meeskonnakaaslane sai küll ainult ühe punkti, kuid meeskondlikuks esikohaks piisas sellestki.

2002, 2004–2005: Sauber

Pärast kaht nii edukat hooaega pääses Massa sõitma Vormel 1 sarja. Ta sai koha Nick Heidfeldi kõrvale Sauberis. Enne teda meeskonnas sõitnud Kimi Räikkönen oli pääsenud McLarenisse. Massa ei sõitnud hästi, katkestades pooled etapid (Heidfeld ainult 3 korda). Mõlemad said pisut punkte, kuid võrreldes eelmise hooajaga olid Sauberi tulemused halvemad: Heidfeld oli 7 punktiga 10. kohal, Massa 4 punktiga 13. ja Sauber 11 punktiga 5. kohal. Parimateks võib pidada 2. etappi Malaisias ja 5. etappi Hispaanias, kus mõlemad punktidele jõudsid.
Viis etappi enne 2002. aasta hooaja lõppu läks Arrowsi meeskond hingusele. Selle liider Heinz-Harald Frentzen palgati Sauberi testsõitjaks ja senine testsõitja Jos Verstappen lasti lahti. Kui Massa sai ühesõidulise karistuse, sõitis Frentzen tema asemel isegi eelviimase etapi. Lõpuks palgati Frentzen Massa asemele. Massa oli 2003. aastal Ferrari testsõitja.
2004. aastaks ei pikendanud Sauber kummagi sõitjaga lepingut. Heidfeld sai koha Jordanisse ja sai hooajal ainult 3 punkti, Frentzen ei saanud ühegi vormelitiimiga kaubale. Sauberi eest sõitsid Giancarlo Fisichella ja Massa ja tegidki seda neist märgatavalt paremini. Poodiumile ei jõutud, kuid Fisichella oli 22 punktiga 11., Massa 12 punktiga 12. ja Sauber 34 punktiga 6.
Fisichella katkestas hooajal ainult ühe sõidu ja selline kindlus avaldas vist muljet Renault'le, kes vajas stabiilset sõitjat. Ta ostis Fisichella ära ja tema asemele võeti 2005. aastaks Sauberisse eksmaailmameister Jacques Villeneuve. Ent hooaeg polnud nii hea kui eelmine: Massa oli 11 punktiga 13., Villeneuve 9 punktiga 14. Poodiumile ei jõudnud kumbki.

2006–2013: Ferrari

Ferrari palkas Massa endale Michael Schumacheri kõrvale teiseks sõitjaks Rubens Barrichello asemele, kes oli eelmisel hooajal saanud kõigest 38 punkti, 4 poodiumikohta ja 8. koha, mis polnud Ferrari vääriline tulemus. Massa õigustas oma kohta. Hooaja 5. etapil, Euroopa Grand Prix'l, jõudis Massa esimest korda elus Schumacheri ja Fernando Alonso järel poodiumile. Järgmisel etapil, Hispaania Grand Prix'l sõitis Massa võistluse kiireima ringi. 10. etapil, USA Grand Prix' tuli ta juba Schumacheri järel teiseks. Sama kordus ülejärgmisel etapil Saksamaa Grand Prix'l. 13. etapil Ingari Grand Prix'l sõitis Massa taas kiireima ringi, aga 14. etapil Türgi Grand Prix'l võitis algul kvalifikatsiooni ja siis etapi. Kvalifikatsiooni võitis ta ka kahel viimasel etapil, lõpetades need etapid Alonso järel teisena ja Alonso ees esimesena. Kokku andsid tema 80 punkti individuaalse kolmanda koha Alonso ja Schumacheri järel. Kuna aga Renault' teine sõitja Fisichella oli samuti tubli, jäi Ferrari meeskondlikult Renault'le 201:206 alla.
2007. aastal loobus Schumacher vormelist. Tema asemele palgati Kimi Räikkönen, kes tuli 110 punktiga maailmameistriks. Massa võitis 6 kvalifikatsiooni ja 3 etappi ning sõitis 6 korda kiireima ringi, kuid ikkagi oli ta 94 punktiga alles 4. Pärast McLareni diskvalifitseerimist sai Ferrari ka konstruktorite karika.
2008. aastal võitis Massa 6 kvalifikatsiooni ja 6 etappi ning sõitis 3 kiireimat ringi ning oleks peaaegu maailmameistriks tulnud. Viimasel etapil Brasiilias võitis Massa kodupubliku ees kvalifikatsiooni ja etapi, sõitis ka kiireima ringi, kuid Hamilton suutis viimasel ringil tõusta 5. kohale, mis tagas talle ühepunktilise eduga (98:97) maailmameistritiitli. Räikköse kolmas koht tagas Ferrarile siiski teist aastat järjest 172:151 ülekaaluga McLareni ees konstruktorite karika.
2009. aasta oli Ferrarile märgatavalt halvem. Massa suutis poodiumile sõita ainult korra, Saksamaal kolmandaks tulles. Tõsi, Monacos sõitis ta kiireima ringi. Räikkösel läks pisut paremini, Belgias ta isegi võitis.
2009. aasta Ungari Grand Prix' kvalifikatsioonis tegi Massa raske avarii. Barrichello vormeli vedrustuse detail tabas tema pead, kui ta sõitis kiirusega 260 km/h, ja ta sõitis rajapiirdesse kiirusega 100 km/h. Massa viidi ajupõrutuse ja koljuvigastusega Budapesti haiglasse, kus teda opereeriti. Tema jaoks oli sellega hooaeg lõppenud. Esialgu kutsuti järgmistel etappidel teda asendama Michael Schumacher, kes pidi aga vana vigastuse tõttu loobuma. Tema asemele võeti esialgu Ferrari testsõitja Luca Badoer, kaks etappi hiljem aga Giancarlo Fisichella. Kumbki ei saanud ainsatki punkti.
Hooaja kokkuvõttes oli Räikkönen 48 punktiga 6., Massa 22 punktiga 11. ja Ferrari 70 punktiga 4.
2010. aastaks Massa paranes. 2009. aasta viimasel etapil Brasiilias lubati tal isegi olla see, kes võistlejatele etapi lõppu märkivat ruudulippu lehvitab. Massa jätkab Ferraris. Meeskonnast lahkus Räikkönen, kellega ei saadud palgas kokkuleppele. Tema kõrvale palgati Fernando Alonso. Fisichella võeti testsõitjaks. Massa alustas hooaja avaetapi teisena ja meeskonnakaaslane Fernando Alonso võitis võidu. Austraalias sõitis Massa kvalifikatsioonis viienda aja välja ja tuli isegi poodiumile. Pärast sõitu kommenteeris rõõmsalt, et see oli hea algus hooajale. Pärast Malaisia etappi asus Massa meistrivõistluste edetabelit juhtima, aga see ei püsinud kaua, sest Hiinas ebaõnnestus tal sõit ning ta langes edetabelis kuuendaks. Kuues koht edetabelis püsis meistrivõistluste hooaja lõpuni. Saksamaal oli Massa liider kuid see ei kestnud kaua, kuna Ferrari insener Rob Smedley andis käsu Alonso mööda lasta. Koduetapil Massal ei õnnestunud punktidele jõuda ning ta lõpetas 15. kohal. Abu Dhabis õnnestus Massal saada kümnenda koha eest üks punkt ja ta lõpetas hooaja kuuendal kohal edetabelis 144
silmaga. Ferrari oli konstruktorite karika arvestuses kolmas 396. punktiga.
2011. aastal jätkas Massa Scuderia Ferraris ja tema meeskonnakaaslane oli Alonso. Hooaeg oli Massa jaoks tavaline, kuna ta ei suutnud kordagi poodiumile tõusta. Meistrivõistluste edetabelis ta jäi kuuendaks ning teenis 118 silma.
2012. Vaatamata oma eelmisele ebaõnnestunud hooajale jäi Massa Ferrarisse veel ka 2012. aastaks. Austraalias Massa katkestas, kvalifitseeris 16. - tiimikaaslane Alonso, kvalifitseeris 12. ja lõpetas viiendana. Hooaja lõpp läks tal edukalt, sest ta lõpetas Jaapanis teisena ja suutis isegi Brasiilias poodiumile tõusta. Hooaja lõpetas Massa seitsmendana meistrivõistluste edetabelis 122 silma.
2013. aasta ei olnud kuigi edukas Massa jaoks. Suutis ainult korra poodiumile tõusta ja see oli Hispaania etapp. Brasiilia oli viimane etapp, kus ka tema karjäär lõppes Ferrari roolis. Massa oli 8 aastat teinud koostööd Ferrari tiimiga ja oli korra olnud isegi tiitli võitluses aasta 2008, kuid Hamilton edestas teda 1 punktiga. Massa asemele siirdub uueks hooajaks tema kunagine tiimikaaslane Räikkönen. Felipe ise on sõlminud kolmeaastase lepingu Williamsi tiimiga ja ta tahab veeta oma viimased aastad Vormel 1.

2014–...: Williams

2014. Massa uueks meeskonnakaaslaseks sai soomlane Bottas.